John Howard Griffin

**John Howard GRIFFIN** (n. la 16-a de junio 1920 en Dallas ; m. la 9-a de septembro 1980 en Fort Worth) estis usona verkisto, fotisto, raportisto kaj aktivulo por la forigo de rasa segregacio.

Li famiĝis per sia libro *Black Like Me* (1961): Griffin, blankulo, artefarite malheligis sian haŭtkoloron por sperti rasan diskriminacion kiel nigrulo.

## Vivo 
John Howard Griffin naskiĝis en Dallas, la dua el kvar infanoj de John Walter kaj Lena May (Young) Griffin. Li ĉeestis la mezlernejon R.L. Paschal en Fort Worth. Je la aĝo de 15 jaroj, li forlasis Usonon por daŭrigi sian edukadon ĉe la liceo Descartes en Tours, Francio.  Li studis la francan lingvon kaj literaturon ĉe la Universitato de Poitiers, medicinon ĉe la École de Médicine, kaj muzikon ĉe la Konservatorio de Fontainebleau. Li partoprenis en la rezistado dum la Okupado de Francio fare de la Aksotrupoj en la haveno de Saint-Nazaire. 

Dum la Dua Mondmilito, li servis dum 39 monatoj en la Usona Armea Aertrupo en la Suda Pacifiko, estis vundita kaj ricevis medalon pro kuraĝo. Dum li estis staciita en la Pacifiko, li edziĝis al indiĝenino de la insulo Nuni. Lia post-debuta romano de 1956, *Nuni*, estas produkto de lia sperto en la Salomonoj. 

Ĉu pro la vundo aŭ pro kronika diabeto, li perdis la vidkapablon en sia maldekstra okulo de 1946 ĝis 1957. De 1957 ĝis 1960, li laboris kiel ĵurnalisto. 

En 1952, li konvertiĝis al katolikismo kaj fariĝis membro de la Karmelana Ordeno, specife la Tria Ordeno de Monto Karmelo, kiu ankaŭ estas malfermita al geedzaj paroj. Li ricevis specialan permeson de la Vatikano por sia dua edziĝo, kun Elizabeth Ann Holland, la 2-an de junio 1953, en Mansfield. La paro havis kvar infanojn.

En 1964 li ricevis la premion *Pacem in Terris* (Premio «Paco sur Tero» (Q973645)) kune kun John Kennedy, aljuĝita postmorte.

## *Nigra kiel mi* 
*"Nigra Kiel Mi"* estis la titolo de la verko, kiu famigis Griffin subite en Usono kaj ankoraŭ estas la bazo por lia fifameco nuntempe. Aŭtune de 1959, Griffin translokiĝis al ĉambro ĉe la Hotelo Monteleone (214 Royal Street) en Nov-Orleano. Li prenis medikamentojn, kiuj ŝanĝis la koloron de lia haŭto, eksponis sin al artefaritaj sunlampoj dum pluraj horoj tage, razis sian kapon kaj iom post iom transformis sin en nigrulon. Li poste pasigis ses semajnojn transirante la Sudon, veturante tra Luiziano, Misisipo, Alabamo kaj Georgio - kaj skribante kio okazis al li. Liaj raportoj pri la diskriminacia traktado, kiun li ricevis de blankuloj kiel "dekkalasa civitano", unue estis publikigitaj en la fotoĵurnalo *Sepia*, publikaĵo posedata de nigrulaj usonanoj kaj verkita por nigruloj.

La reago en lia hejmurbo Mansfield estis furioza — lia familio ricevis mortminacojn, kaj li estis publike kalumniita kiel "perfidulo al la blanka raso." Griffin, timante pri la sekureco de sia familio, translokiĝis al Meksiko, kie li kompilis la rakontojn en libron titolitan *"Nigra Kiel Mi ".*

Blankulaj kritikistoj laŭdis la libron post ĝia publikigo en 1961, kaj ĝi poste grimpis la furorliston. Nigrulaj kritikistoj estis konsiderinde pli rezervitaj. Ĉiukaze, la libro igis Griffin dezirata verkisto kaj librogvidisto.

La libro vendiĝis 10 milionojn da ekzempleroj, estis tradukita en 14 lingvojn, kaj estis filmita en 1964 kun James Whitmore kiel ĉefrolulo. En Usono, ĝi estas parto de la instruplano en multaj mezlernejoj kaj universitatoj ekde sia publikigo.

## Verkaro 
* *The Devil Rides Outside* (1952)
* *Nuni* (1956)
* *Land of the High Sky* (1959)
* *Black Like Me* (1961)
* *The Church and the Black Man* (1969)
* *A Hidden Wholeness: The Visual World of Thomas Merton* (1970)
* *Twelve Photographic Portraits* (1973)
* *Jacques Maritain: Homage in Words and Pictures* (1974)
* *A Time to be Human* (1977)
* *The Hermitage Journals: A Diary Kept While Working on the Biography of Thomas Merton* (1981)
* *Follow the Ecstasy: Thomas Merton, the Hermitage Years, 1965-1968* (1983)
* *Scattered Shadows: A Memoir of Blindness and Vision* (2004)
* *Available Light: Exile in Mexico* (2008)

## Referencoj 
## Eksteraj ligiloj 
* "Revolucia Verkisto", John H. Griffin
* John Howard Griffin Kolekto ĉe la Harry Ranson Centro ĉe la Universitato de Teksaso ĉe Austin

Kategorio:Francaj rezistantoj
Kategorio:Konvertitoj al romkatolikismo
Kategorio:Usonaj ĵurnalistoj
Kategorio:Usonaj romanistoj
Kategorio:Usonaj aktivuloj
Kategorio:Romkatolikaj aktivuloj